หุ้นปิดร่วง 13.35 จุด กลุ่มพลังงาน-สื่อสารฉุด
หุ้นปรับตัวลงแรง พลังงาน นำโดย GULF PTTEP  สื่อสาร ADVANC INTUCH กลุ่มแบงก์ฟื้นตัวบวกนำตลาด 
12 ก.ย. 2562

หุ้นปรับตัวลงแรง พลังงาน นำโดย GULF PTTEP  สื่อสาร ADVANC INTUCH กลุ่มแบงก์ฟื้นตัวบวกนำตลาด 
ตลาดหุ้นไทย วันที่ 12 ก.ย.62 ดีชนีปิดที่ระดับ 1,660.68 จุด ลดลง 13.35 จุด (-0.80%) มูลค่าการซื้อขาย 70,086.30 ล้านบาท
นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวลง แม้ว่าจะมีความคืบหน้าสงครามการค้าระหว่างสหรัฐฯ และจีน ที่ยอมถอยกันคนละก้าว แต่ดัชนีฯก็ไม่ปรับตัวขึ้นต่อ และเผชิญแรงขายทำกำไร เนื่องจาก Valuation ตลาดฯอยู่ในระดับที่ไม่ถูก เพราะนักวิเคราะห์ฯได้มีการปรับลดประมาณการกำไรของบริษัทจดทะเบียน (บจ.) ในปีนี้ลงประมาณ 15% ทำให้แม้ดัชนีฯจะปรับตัวขึ้นในช่วงที่ผ่านมาเล็กน้อยแต่ก็ไม่ถือว่าถูก นอกจากนี้ ยังได้เผชิญแรงขายทำกำไรก่อนรู้ผลประชุมธนาคารกลางยุโรป (ECB) ซึ่งตลาดฯคาดว่าจะผ่อนคลายนโยบายการเงิน ซึ่งต่างก็รอดูว่าจะมีการทำมาตรการผ่อนคลายเชิงปริมาณ(คิวอี)หรือไม่ อีกทั้งอัตราผลตอบแทนพันธบัตร (บอนด์ยิลด์) ทั้งของสหรัฐฯ และไทยได้รีบาวด์กลับขึ้นมาค่อนข้างแรงด้วย
รวมถึงนักลงทุนยังปรับพอร์ตขายหุ้นบางกลุ่ม อย่างหุ้นในกลุ่มโรงไฟฟ้า และกลุ่มสื่อสาร แล้วหันไปลงทุนในกลุ่มหุ้นที่ยัง ปรับขึ้นน้อยกว่าตลาด (Laggard)อย่างหุ้นในกลุ่มแบงก์ เป็นต้น ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ รอดูผลประชุมธนาคารกลางยุโรป แนวโน้มการลงทุนในวันพรุ่งนี้ (13 ก.ย.) นายสุโชติ กล่าวว่า ตลาดฯคงจะแกว่งไซด์เวย์ออกด้านข้าง โดยดัชนีฯคงจะแกว่งตามผลประชุม ECB ซึ่งถ้าผลออกมาตามตลาดคาดก็จะทำให้ดัชนีฯรีบาวด์กลับได้ แต่ถ้าผิดคาดก็จะทำให้เกิดแรงขายขึ้น แต่ตลาดฯยังไม่เป็นขาลง เพราะต้องรอดูผลประชุมธนาคารกลางสหรัฐ (เฟด) ด้วย ซึ่งตลาดฯคาดปรับลดอัตราดอกเบี้ย พร้อมแนวรับ 1,650 จุด ส่วนแนวต้าน 1,680-1700 จุด
 
5 หลักทรัพย์ที่มีมูลค่าการซื้อขายสูงสุด 
GULF มูลค่าการซื้อขาย 3,466.51 ล้านบาท ปิดที่ 147.00 บาท ลดลง 5.50 บาท
SCB มูลค่าการซื้อขาย 3,028.52 ล้านบาท ปิดที่ 123.50 บาท เพิ่มขึ้น 0.50 บาท
BBL มูลค่าการซื้อขาย 2,900.82 ล้านบาท ปิดที่ 180.00 บาท เพิ่มขึ้น 2.50 บาท
SCC มูลค่าการซื้อขาย 2,783.74 ล้านบาท ปิดที่ 438.00 บาท เพิ่มขึ้น 2.00 บาท
ADVANC มูลค่าการซื้อขาย 2,775.90 ล้านบาท ปิดที่ 221.00 บาท ลดลง 8.00 บาท